BASES QUE REXERÁN OS PREMIOS CON MOTIVO DA FESTA DOS MAIOS 2015.
ADMINISTRACIÓN LOCAL — Municipal — Redondela (Outros documentos, notificacións e informacións públicas, 21/04/2015)

Regular os premios dos maios que participen nos actos programados con motivo da Festa dos Maios do ano 2015. Destínase un crédito máximo de 3.000,00 € que se imputará á partida 153341A481.00 do orzamento de gastos do ano 2015, para os premios as comparsas que participen nos actos programados con motivo da Festa dos Maios 2015. Estes 3.000,00 € hanse distribuír consonte cos seguintes criterios: As cantidades dos premios para o concurso distribúense do seguinte xeito: Por participar: 30 € por cada maio. Premios ás coplas: — 200 € ao 1º Premio — 150 € ao 2º Premio — 100 € ao 3º Premio Premios á interpretación: — 200 € ao 1º Premio — 150 € ao 2º Premio — 100 € ao 3º Premio Premios ao Maio tradicional: — 200 € ao 1º Premio — 150 € ao 2º Premio — 100 € ao 3º Premio Premios ao Maio artístico: — 200 € ao 1º Premio — 150 € ao 2º Premio — 100 € ao 3º Premio A suma de todos os premios conseguidos por un mesmo maio, e polos distintos conceptos, non poderá superar os 300 €. No caso de que sumadas todas as cantidades propostas como subvencións excedan a consignación total, modificaríanse os importes aplicando reducións proporcionais a cada unha delas. O Xurado poderá deixar os premios desertos. Serán susceptibles de obteren os premios regulados nestas bases os seguintes MAIOS, coas súas correspondentes coplas. a) Maio tradicional: os construídos con forma cónica, empregando materiais vexetais, especialmente fiúncho, pampullo, peonias, laranxas e flores diversas, e técnicas construtivas mecánicas non sintéticas. b) Maio artístico: os construídos con forma non cónica empregando materiais vexetais, e técnicas construtivas non exclusivamente mecánicas. O único material non vexetal permitido para a decoración dos Maios nas dúas categorías é a casca de ovo. c) Coplas: estarán escritas en lingua galega (normativa oficial da RAG, 2003). Será imprescindíbel que cada maio conte, como mínimo, con catorce coplas das que seis serán interpretadas diante do xurado. Os Maios deberán gardar unha unidade temática, tanto no seu vestiario coma na súa actuación. Non serán admitidos a concurso aqueles Maios con coplas que atenten contra as máis elementais normas de civismo e respecto ás persoas. Poderase excluír como beneficiario das axudas reguladas nestas bases a todos aqueles que non acrediten as condicións mínimas esixidas. É condición imprescindíbel que os maios que opten aos premios soliciten a súa inscrición rexistro xeral de entrada do Concello ( conforme modelo anexo), Rúa Alfonso XII, 2-Redondela. A data límite é o venres, 24 de abril de 2015, ás 14:00 h. Documentación que deberán achegar: O xurado estará formado por diversas persoas cualificadas para exercer esta función en número impar, e presidido polo Concelleiro de Cultura do Concello de Redondela, Mariusz Sanchez Rodilla Darnes, e actuando como Secretario un funcionario do Concello de Redondela. Os Maios participantes no concurso participarán nas votacións das categorías de Maio tradicional e Maio artístico, segundo o procedemento que se indica máis abaixo. Os Maios permanecerán expostos no lugar que indique o xurado, ou poderán ser trasladados ás parroquias onde foron realizados ao remate do concurso. O abandono do Maio ou a destrución do mesmo suporá a perda da subvención e dos premios que acadase no concurso. O sorteo para a localización dos maios, a orde de actuación diante do xurado e a explicación do desenvolvemento do concurso, celebrarase o venres 24 de abril ás 20:30 h, no Multiusos da Xunqueira. O día da celebración do concurso, o Xurado concederá os premios aos participantes levantando acta do resultado. A súa decisión será inapelábel. Os maios colocaranse, nos lugares asignados no sorteo, ás 11:00 h do día 1 de maio. Os concursantes actuarán diante do Xurado subindo o seu maio ao palco, de acordo coa orde establecida no devandito sorteo, e interpretando seis coplas das presentadas. Os criterios de avaliación do Xurado, por categorías, serán os seguintes: Coplas: terase en conta a retranca, o enxeño, o ritmo e a linguaxe utilizados. Polo contrario, será penalizado o uso de palabras malsoantes, ofensivas e as copias de coplas presentadas en anos anteriores. Interpretación: terase en conta a posta en escena, a sincronización, a afinación das voces, a utilización de elementos de acompañamento (paus, caxatos, etc.) e o uso das prendas que estean de acordo co modelo tradicional (boina, camisa branca e pantalón con remendos). Maio tradicional: terase en conta a forma do cono, a colocación do fiúncho, a decoración e combinación de flores e demais elementos decorativos, e a vistosidade da coroa. Maio artístico: terase en conta a orixinalidade da forma, a colocación do fiúncho, a utilización de flores e demais elementos decorativos e a invisibilidade da estrutura do maio. O Xurado valorará positivamente a exclusiva aplicación de técnicas de construción mecánicas fronte a outras con materiais sintéticos (colas, pegamentos, etc.). Os participantes no concurso poderán participar na votación nas categorías de Maio Tradicional e Artístico con arranxo ao seguinte procedemento. O representante do Concello entregará unha folla a cada representante dos maios participantes na que se deberá indicar a orde dos premios nas categorías referidas. Cada concursante poderá votar a todos os maios exceptuando ao propio ou propios, tendo en conta os criterios fixados para cada categoría. Antes da finalización das actuacións, cada representante entregará dita folla ao representante do Concello. Este voto colectivo será contabilizado como un membro máis do Xurado. Os maios premiados, alén da cantidade económica indicada, recibirán un diploma acreditativo. O incumprimento das presentes bases con actuacións impropias á hora de interpretar, faltando ás normas de decoro, e a falta de respecto por parte dalgún participante implicaría a súa descualificación e, polo tanto, a perda da subvención e os premios que obtivera. As bases publicaranse no Taboleiro de Anuncios, na páxina web do Concello de Redondela e no BOP Redondela, 27 de xaneiro de 2015.—O Alcalde, Javier Bas Corugeira.